**R E L A C I O N**

**PËR**

**PROJEKTLIGJIN**

**“PËR REGJISTRIN E PRONARËVE PËRFITUES”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Me qëllim zbatimin e rekomandimeve të Komitetit të Ekspertëve për Vlerësimin e Masave Kundër Pastrimit të Parave dhe Financimit të Terrorizmit (MONEYVAL) të Këshillit të Europës, Kryeministri ngriti grupin ndërinstitucional të punës për zbatimin e rekomandimeve të MONEYVAL. Në vijim të këtij procesi, Ministri i Financave dhe Ekonomisë ngriti nëngrupim ndërinstitucional të punës, *me pjesmarrjen e përfaqësueve të insititucioneve përgjegjëse në varësi të kësaj ministrie* *dhe pjesë e të cilit ishte edhe Qendra Kombëtare e Biznesit*, për ndjekjen, koordinimin dhe raportimin e progresit të masave të përcaktuara në planin e veprimit, për përmbushjen e rekomandimeve të komitetit të ekspertëve për vlerësimin e masave kundër pastrimit të parave dhe financimit të terrorizmit (MONEYVAL) të Këshillit të Europës. Ky grup pune kishte për detyrë:

-     shqyrtimin e legjislacionit shqiptar,

-     vlerësimin e praktikave më të mira,

-     hartimin e rekomandimeve për krijmin e regjistrit të pronarëve përfitues.

Për sa më sipër, në kuadër të detyrave të ngarkuara nga grupi i punës, për zbatimin e rekomandimeve të Moneyval për krijimin në vendin tonë të një regjistri për pronarin përfitues, Qendra Kombëtare e Biznesit, bazuar në legjislacionin shqiptar dhe në praktikat e vendeve të huaja, ka hartuar projektligjin për krijimin e Regjistrit të Pronarëve Përfitues në Shqipëri, i cili do të administrohet nga Qendra Kombëtare e Biznesit.

Qëllimi i këtij projektligji, është krijimi, funksionimi dhe administrimi i Regjistrit të Pronarëve Përfitues, në funksion të së cilës përkufizohet termi *pronar përfitues* i subjekteve të regjistruara në Republikën e Shqipërisë të cilët kanë detyrimin ligjor të regjistrojnë pronarin përfitues duke rregulluar të drejtat dhe detyrimet përkatëse të tyre. Gjithashtu, rregullohet procedura dhe mënyra e mbajtjes së të dhënave të regjistruara të pronarëve përfitues si dhe parashikohen masat ndëshkuese në rast të mosregjistrimit të pronarëve përfitues apo mospërmbushjes së detyrimeve ligjore të përcaktuara nga ky ligj.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Miratimi i këtij projekt ligji nuk është i planifikuar në programin analitik të projekt akteve të Këshillit të Ministrave.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Aktualisht, referuar dispozitave ligjore në fuqi, subjektet e regjistruara në Republikën e Shqipërisë dhe të dhënat e tyre, ndër të tjera lidhur me objektin e aktivitetin dhe gjendjen e ortakërisë regjistrohen dhe administrohen në Regjistrin Tregtar (QKB) dhe për organizatat jofitimprurëse, në Regjistrin e Organizatave jofitimprurëse (aktualisht Gjykatë-DPT).

Ndërkohë, referuar rekomandimeve të Moneyval, është kërkuar ndërtimi i një regjistri në bazë të së cilës të identifikohet dhe regjistrohet pronari përfitues i subjekteve tregtare dhe organizatave jofitimprurëse të regjistruara në republikën e Shqipërisë.

Për sa më sipër, ky projekt ligj, përmbush një nga detyrat e caktuara nga grupi ndërinstitucional të punës për zbatimin e rekomandimeve të MONEYVAL, të ngritur nga Kryeministri i Republikës së Shqipërisë, në kuadër të zbatimeve të Me qëllim zbatimin e rekomandimeve të Komitetit të Ekspertëve për Vlerësimin e Masave Kundër Pastrimit të Parave dhe Financimit të Terrorizmit (MONEYVAL) të Këshillit të Europës.

Me anë të këtij projektligji, nëpërmjet përkufizimit të pronarit përfitues; caktimit të subjekteve që kanë detyrimin e regjistrimit të tyre pranë regjistrit të krijuar për këtë qëllim; duke përcaktuar njëkohësisht dhe të drejtat e detyrimet e tyre; të institucionit të ngarkuar me regjistrimin e të dhënave dhe administrimin e tyre dhe të institucioneve të tjera që me qëllim përmbushjen e detyrimeve ligjore duhet të aksesojnë në të dhënat e regjistruara; synohet të identifikohet pronari përfitues, i cili ka i fundit në pronësi ose ushtron kontrollin e fundit efektiv ndaj një personi juridik(subjekt tregtar dhe OJF) të regjistruar në Republikën e Shqipërisë dhe identifikuar me NUIS/NIPT.

Ndërkohë, në funksion të përmbushjes së detyrimit ligjor për identifikimin; raportimin dhe regjistrimin e pronarit përfitues janë parashikuar masat ndëshkuese në rast të mospërmbushjes së këtij detyrimi ligjor, brenda afatit të parashikuar në ligj.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji është në përputhje me Kushtetutën e Shqipërisë dhe dispozitave ligjore në fuqi.

**V. VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Projektligji përafron Direktivën (BE) 2015/849 e Parlamentit Europian dhe e Këshillit, data 20 Maj 2015, “Për parandalimin e përdorimit të sistemit financiar për qëllime të pastrimit të parave ose të financimit të terrorizmit, që ndryshon rregulloren (BE) Nr. 648/2012 të Parlamentit Europian dhe të Këshillit, dhe që shfuqizon direktivën 2005/60/KE të Parlamentit Europian dhe të Këshillit dhe direktivën e komisionit 2006/70/KE".

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

* Në **Kreun I**, të këtij projektligji parashikohen objekti, fusha e zbatimit dhe përkufizimet e termave të përdorur në këtë projektligj. Vlen për t’u theksuar se një ndër risitë e këtij ligji është përkufizimi i termit pronar përfitues sipas Direktivës së 4-të dhe të 5-të “Për parandalimin e përdorimit të sistemit financiar për qëllime të pastrimit të parave ose të financimit të terrorizmit”.
* Në **Kreun II**, të këtij projektligji parashikohet krijimi i Regjistrit të Pronarëve Përfitues, detyrimi për marrjen dhe regjistrimin e të dhënave për pronarët përfitues dhe mënyra e regjistrimit të të dhënave në regjistër.

Konkretisht, Regjistri i pronarit përfitues parashikohet si një bazë të dhënash elektronike shtetërore, në të cilin regjistrohen të dhënat e pronarëve përfitues të subjekteve që kanë detyrimin e raportimit të tyre. Regjistri, i cili do të administrohet nga QKB, do të shërbejë si arkiv elektronik zyrtar dhe do të sigurojë transparencën në fushën e pronarëve përfitues. Ky regjistër do të përmbajë të dhëna të përgjithshme mbi subjektin raportues dhe të dhëna të detyrueshme për pronarët përfitues të subjektit raportues.

Gjithashtu, në këtë Kre parashikohet se subjektet raportuese kanë detyrimin të ruajnë dhe mbajnë të dhëna dhe dokumente shoqëruese të duhura, të sakta dhe të përditësuara në bazë të të cilave përcaktohen pronarët përfitues të subjektit dhe lloji i kontrollit të pronarëve të tyre përfitues.

Për më tepër, në këtë Kre parashikohet se pronarët përfitues të subjekteve raportuese kanë detyrimin t’u japin subjekteve raportuese të gjithë informacionin e nevojshëm me qëllim që subjektet raportuese të përmbushin detyrimin ligjor të përcaktuar në pikën 1, të këtij neni.

Në këtë Kre parashikohet gjithashtu edhe mënyra e regjistrimit të të dhënave të pronarëve përfitues në regjistër.

* Në **Kreun III**, të këtij projektligji, parashikohet aksesi në regjistrin e pronarëve përfitues, si dhe të drejtat dhe detyrimet lidhur me të dhënat e regjistruara.

Konkretisht, në ktë Kre parashikohen të dhënat e regjistruara në regjistër dhe të cilat jenë lirisht të aksesueshme dhe publike. Ndërkohë, të dhënat e tjera të pronarëve përfitues të regjistruara në Regjistrin e Pronarëve Përfitues, dhe të cilat nuk janë lirisht të akesueshme do të mund të aksesohen nga:

1. Personat e autorizuar për të përfaqësuar subjektin raportues vetëm në të dhënat e regjistruara në regjistër për subjektin që ato përfaqësojnë
2. Autoritetet kompetente shtetërore, të cilët do të kenë akses elektronik të lirë, direkt dhe të pakufizuar në të dhënat e regjistruara në regjistër, në funksion të përmbushjes së detyrave të tyre ligjore që lidhen me inspektimin e Regjistrit të Pronarëve Përfitues dhe mbledhjen e të dhënave mbi pronarët përfitues

Ndërkohë, është parashikuar se subjektet e detyruara mund të marrin informacion për të dhënat e regjistruara në regjistër, të cilat nuk janë lirisht të aksesueshme dhe publike, kur këto të dhëna nevojiten për përmbushjen e detyrave të tyre ligjore. Gjtihashtu, është parashikuar se çdo person mund të marrë informacion për të dhënat e regjistruara në regjistër, të cilat nuk janë lirisht të aksesueshme dhe publike, vetëm nëse provon se ka një interes të ligjshëm për marrjen e këtij informacioni.

Gjithashtu, në këtë Kre është parashikuar se mundësia e lëshimit të ekstrakteve elektronike për të dhënat e regjistruara dhe që janë publike, për pronarët përfitues të një subjekti raportues.

Marrja e informacionit nga subjektet e detyruara dhe nga personat e interesuar, sipas parashikimeve të mësipërme, si dhe marrja e ekstrakteve do të bëhet vetëm me kërkesë me shkrim ose në formë elektronike. Gjithashtu, marrja e informacionit nga subjektet e detyruara dhe nga personat e interesuar, do të bëhet kundrejt një tarife. Ndërkohë, përsa i përket lëshimit të ekstrakteve, lëshimi i tyre në formë elektronike do të bëhet papagesë, ndërkohë që lëshimi i tyre në formë shkresore do të bëhet kundrejt një tarife të caktuar.

Gjithashtu, në këtë Kre parashikohet se të dhënat e regjistruara për pronarët përfitues do të ruhen përherë në Regjistrin e Pronarëve Përfitues, me përjashtim të rastit të çregjistrimit të subjektit raportues nga regjistrat përkatës, pasi për këtë rast të dhënat e regjistruara për pronarët përfitues të tij do të ruhen në Regjistrin e Pronarëve Përfitues edhe për 10 vite nga data e çregjistrimit të subjektit raportues.

Për më tepër është parashikuar se autoritetet inspektuese/verifikuese në fushën tatimore, në kuadër të kontrollit sipas legjislacionit në fuqi të fushës përkatëse, kryejnë verifikimin mbi saktësinë dhe përputhshmërinë e të dhënave të raportuara në regjistër nga subjektet raportuese me të dhënat e mbajtura nga subjekti sipas detyrimit të tyre ligjor për ruajtjen dhe mbajtjen e të dhënave dhe dokumenteve shoqëruese të duhura, të sakta dhe të përditësuara në bazë të të cilave përcaktohen pronarët përfitues të subjektit dhe lloji i kontrollit të pronarëve të tyre përfitues.

Në këtë Kre është parashikuar edhe e drejta e personit, i cili është regjistruar si pronar përfitues i një subjekti raportues, që të ngrejë një padi kundër subjektit raportues në gjykatën kompetente, me qëllim vërtetimin se nuk është pronari përfitues i këtij subjekti. Në përfundim të procesit gjyqësor, gjykata ose pala e interesuar depoziton në QKB vendimin i cili ka marrë formë të prerë dhe QKB brenda 2 ditëve pune korrigjon kryesisht të dhënën e pronarit përfitues.

* Në **Kreun IV**, të këtij projektligji, parashikohet e drejta për ankimin andministrativ dhe organin kompetent për shqyrtimin e tij.

Konkretisht në këtë Kre është parashikuar se çdo palë e interesuar ka të drejtë të ankohet në rrugë administrative ndaj veprimeve apo mosveprimeve të QKB-së për regjistrimet dhe publikimet, sipas dispozitave të këtij ligji. Ankimi bëhet brenda 30 ditëve nga data e publikimit në rëgjistër të vendimit për pranimin apo refuzimin e regjistrimit, sipas këtij ligji. Gjithashtu, çdo person i interesuar ka të drejtë të ankohet në rrugë administrative kur QKB-ja nuk lëshon ekstraktet, sipas nenit 8 të këtij ligji apo dhënien e informacionit, sipas nenit 7 të këtij ligj. Afati 30-ditor për paraqitjen e ankimit fillon pas 5 ditëve pune nga data e depozitimit të kërkesës për lëshimin e ekstraktit dhe 10 ditëve pune nga data e depozitimit të kërkesës për dhënien e informacionit.

Ankimi administrativ i drejtohet titullarit të QKB-së dhe paraqitet, sipas formave e procedurave të përcaktuara nga Kodi i Procedurave Administrative, në selinë qendrore të QKB-së ose në çdo sportel shërbimi të saj. Titullari i QKB-së shqyrton ankimin, merr vendim dhe ia njofton palës së interesuar brenda 10 ditëve pune nga data e depozitimit të ankimit.

Ndërkohë, në rastin e përditësimit apo ndryshimit të të dhënave të regjistruara në regjistër, sipas gërmës “b”, të pikës 2 të nenit 6, të këtij ligji, ankimi shqyrtohet nga autoritetet shtetërore kompetente të cilat kanë njoftuar të dhënën e re që duhet regjistruar në regjistër. Në këtë rast, QKB-ja regjistron ankimin dhe ja përcjell autoriteteve shtetërore kompetente.

Ndaj vendimit të dhënë pas shqyrtimit të ankimit administrativ apo mosveprimit mund të bëhet ankim drejtpërdrejt në gjykatën administrative, sipas legjislacionit në fuqi.

* Në **Kreun V**, të këtij projektligji, të këtij projektligji parashikohen kundravajtjet administrative. Më konkretisht, në rast se nuk përbëjnë vepër penale, shkeljet e mëposhtme përbëjnë kundërvajtje administrative dhe dënohen me gjobë si vijon:
1. Mosregjistrimi fillestar i të dhënave për pronarin përfitues të tij brenda afatit të përcaktuar në gërmën “a”, të pikës 3, të nenit 5, të këtij ligji, dënohet me gjobë në vlerën 500 000 lekë
2. Mosregjistrimi i çdo ndryshimi në të dhënat e regjistruara dhe në dokumentet shoqëruese, që depozitohen në regjistër, brenda afatit të përcaktuar në gërmën “b”, të nenit 5, të këtij ligji, dënohet me gjobë në vlerën 250 000 lekë.
3. Mospërmbushja e detyrimit të subjekteve raportuese ekzistuese, për regjistrimin e të dhënave të kërkuara nga ky ligj, brenda afatit të përcaktuar në pikën 3, të nenit 15, të këtij ligji, dënohet me gjobë në vlerën 250 000 lekë

Për shkeljet e parashikuara më sipër , në projektligj është përcaktuar se dënohet me gjobë prej 150 000 lekë edhe përfaqësuesi ligjor i subjektit të regjistruar, person juridik.

Gjithashtu, projektligji parashikon se për subjektet që kryejnë shkeljet e parashikuara më sipër, për më tepër se 1 herë, gjobat do të dyfishohen.

Për më tepër, në projektligj parashikohet se gjoba vendoset nga titullari i QKB-së, vendimi i të cilit ankimohet drejtpërdrejt në gjykatën administrative.

Gjithashtu, projektligji parashikn se QKB dhe autoriteti përgjegjës për mbajtjen e Regjistrit të Organizatave Jofitimprurëse, për subjektet raportuese që kryejnë shkeljet e parashikuara në pikën 1, të këtij neni, nuk do të ofrojnë shërbimet e tyre në regjistrin tregtar dhe në regjistrin e Organizatave Jofitimprurëse, deri në pagimin e gjobës, sipas pikës 2 dhe 3, të këtij neni dhe regjistrimin e të dhënës përkatëse për pronarin përfitues.

* Në **Kreun VI**, të këtij projektligji, në dispozitat tranzitore është parashikuar procedura e regjistrimit të të dhënave të përgjithshme të subjekteve raportuese ekzistuese. Më konkretisht është parashikuar se të dhënat e përgjithshme të subjektit raportues, të cilat janë të regjistruara në Regjistrin Tregtar, transferohen elektronikisht në Regjistrin e Pronarëve Përfitues.

Gjithashtu, në këtë projektligj parashikohet se institucioni përgjegjës për mbajtjen e regjistrit të organizatave Jofitimprurëse, brenda 2 muajve nga hyrja në fuqi e këtij ligji, i jep elektronikisht QKB-së si institucioni përgjegjës për administrimin e Regjistrit të Pronarit Përfitues, të dhënat për organizatat jofitimprurëse të regjistruara në regjistrin e organizatave jofitimprurëse, për aq sa kërkohet në nenin 4.

Në përfundim në këtë projektligj është parashikuar se subjektet raportuese ekzistuese, duhet jo më vonë se 30 ditë kalendarike nga hyrja në fuqi e këtij ligji, të identifikojnë pronarët përfitues, si dhe të krijojë dhe mbajë dokumentat përkatëse për pronarët përfitues. Ministria e Financave dhe Ekonomisë dhe AKSHI do të krijojnë Regjistrin e Pronarëve Përfitues jo më vonë se data 31/12/2020. Subjektet raportuese ekzistuese duhet të regjistrojnë të dhënat e kërkuara nga ky projektligj për pronarët e tyre përfitues jo më vonë se 60 ditë kalendarike nga krijimi i regjistrit sipas pikës 2 të këtij neni.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Ngarkohet Ministria e Financave dhe Ekonomisë, Qendra Kombëtare e Biznesit dhe institucionet e tjera përgjegjëse, si dhe subjektet raportuese dhe subjektet e detyruara për marrjen e masave për zbatimin e këtij projektligji.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektligji është hartuar nga Ministria e Financave dhe Ekonomisë, në bashkëpunim me Qendrën Kombëtare të Biznesit, dhe me asistencën teknike të GIZ.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky projektligj ka efekte financiare, pasi ky projektligj parashikon krijimin e Regjistrit të Pronarëve Përfitues.

**MINISTRI**

**Anila DENAJ**